Victorie senzațională pentru Hubert Hurckaz la Roma. Polonezul l-a învins fără drept de apel pe Rafael Nadal, un Nadal care e pe final de carieră, cu scorul de 6-1, 6-3.
Pentru un loc în optimile de finală, Hurckaz îl va înfrunta pe argentinianul Thomas Martin Etcheverry, jucător aflat pe locul 28 ATP în acest moment.
Jucătorul aflat pe locul 9 în clasamentul ATP nu i-a lăsat nicio șansă celui ce a câștigat turneul de la „Foro Italico” de 10 ori în trecut. Hurckaz nu a pierdut decât 4 game-uri cu Rafa Nadal în meciul din turul secund, reușind unul dintre cele mai bune meciuri ale carierei.
Deși începutul a fost unul dificil, Hurckaz fiind nevoit să apere 4 mingi de break în primul game al meciului, polonezul și-a ridicat nivelul, treptat, și nu a mai pierdut decât un joc până la finalul setului, adjudecându-și primul act cu un neverosimil 6-1 după aproximativ 50 de minute de joc.
În actul secund, Rafael Nadal a dat semne de revenire, dar asta doar în prima parte a setului. În game-ul trei al setului Hurckaz a trecut din nou la conducere după ce a reușit să-i „spargă” serviciul spaniolului pentru a 3-a oară în partidă.
Până la final, Nadal a mai câștigat doar 2 game-uri și scorul final al partidei a fost 6-1, 6-3, aceasta fiind una dintre cele mai drastice înfrângeri suferite de iberic pe zgură, suprafața pe care a făcut istorie de-a lungul carierei.
Rafael Nadal a suferit cea mai drastică înfrângere pe zgură în ultimii 21 de ani. Ultima dată când spaniolul a reușit să câștige doar 4 game-uri într-un meci pe suprafața roșie a fost în anul 2003, la Mallorca, când a cedat cu 2-6, 2-6 în fața lui Olivier Rochus.
În prezent, Nadal este programat să ia startul la turneul de la Roland Garros, turneu care va desfășura în perioada 20 mai – 9 iunie 2024.
Spaniolul nu a confirmat dacă va juca la Paris, recunoscând în diferite rânduri că se va prezenta pe terenurile din Franța doar dacă se va simți competitiv.
În ciuda faptului că a câștigat doar 4 game-uri în meciul cu Hurckaz, jocul lui Rafael Nadal a arătat mai bine față de acum o lună, când a revenit în circuit și sunt șanse destul de mari să joace la turneul pe care l-a câștigat de 14 ori în trecut.